Yhteisöjen tuomioistuimen tuomio (kuudes jaosto) 15 päivänä toukokuuta 2003. - Euroopan yhteisöjen komissio vastaan Espanjan kuningaskunta. - Jäsenyysvelvoitteiden noudattamatta jättäminen - Direktiivin 91/271/ETY 5artikla - Yhdyskuntajätevesien käsittely - Haavoittumiselle alttiiden alueiden jättäminen määrittelemättä. - Asia C-419/01.



Oikeustapauskokoelma 2003 sivu I-04947



Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

1. Jäsenyysvelvoitteiden noudattamatta jättämistä koskeva kanne - Yhteisöjen tuomioistuimen arviointi siitä, onko kanne perusteltu - Huomioon otettava tilanne - Tilanne perustellussa lausunnossa asetetun määräajan päättyessä

(EY 226 artikla)

2. Jäsenvaltiot - Velvoitteet - Direktiivien täytäntöönpano - Jäsenyysvelvoitteiden noudattamatta jättäminen - Sisäistä oikeusjärjestystä koskevia perusteluja ei voida hyväksyä

(EY 226 artikla)

3. Jäsenyysvelvoitteiden noudattamatta jättämistä koskeva kanne - Komission on osoitettava, että jäsenvaltio ei ole noudattanut jäsenyysvelvoitteitaan - Jäsenyysvelvoitteiden noudattamatta jättämistä osoittavien seikkojen esittäminen

(EY 226 artikla)

Asianosaiset

Asiassa C-419/01,

Euroopan yhteisöjen komissio, asiamiehenään G. Valero Jordana, prosessiosoite Luxemburgissa,

kantajana,

vastaan

Espanjan kuningaskunta, asiamiehenään L. Fraguas Gadea, prosessiosoite Luxemburgissa,

vastaajana,

jossa kantaja vaatii yhteisöjen tuomioistuinta toteamaan, että Espanjan kuningaskunta ei ole noudattanut yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY (EYVL L 135, s. 40) 5 artiklan mukaisia velvoitteitaan, koska se on määritellyt haavoittumiselle alttiit alueet ainoastaan joillakin kyseisen maan alueilla,

YHTEISÖJEN TUOMIOISTUIN (kuudes jaosto),

toimien kokoonpanossa: jaoston puheenjohtaja J.-P. Puissochet sekä tuomarit R. Schintgen ja C. Gulmann, F. Macken (esittelevä tuomari) ja J. N. Cunha Rodrigues,

julkisasiamies: F. G. Jacobs,

kirjaaja: R. Grass,

ottaen huomioon esittelevän tuomarin kertomuksen,

kuultuaan julkisasiamiehen 30.1.2003 pidetyssä istunnossa esittämän ratkaisuehdotuksen,

on antanut seuraavan

tuomion

Tuomion perustelut

1 Euroopan yhteisöjen komissio on nostanut EY 226 artiklan nojalla kanteen, joka on saapunut yhteisöjen tuomioistuimeen 23.10.2001 ja jossa yhteisöjen tuomioistuinta vaaditaan toteamaan, että Espanjan kuningaskunta ei ole noudattanut yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY (EYVL L 135, s. 40; jäljempänä direktiivi) 5 artiklan mukaisia velvoitteitaan, koska se on määritellyt haavoittumiselle alttiit alueet ainoastaan joillakin kyseisen maan alueilla.

Asiaa koskevat oikeussäännöt

2 Direktiivi koskee sen 1 artiklan mukaan yhdyskuntajätevesien keräilyä, käsittelyä ja vesistöön johtamista sekä tiettyjen teollisuudenalojen jätevesien käsittelyä ja vesistöön johtamista. Sen tarkoituksena on suojella ympäristöä edellä mainittujen jätevesien johtamisesta aiheutuvilta haitoilta.

3 Direktiivin 2 artiklassa säädetään, että "yhdyskuntajätevedellä" tarkoitetaan "talousjätevettä tai talous- ja teollisuusjäteveden ja/tai huleveden seosta".

4 Direktiivin 5 artiklan 1 ja 2 kohdassa säädetään seuraavaa:

"1. Jäsenvaltioiden on 2 kohdan soveltamiseksi määriteltävä 31 päivään joulukuuta 1993 mennessä haavoittumiselle alttiit alueet liitteessä II vahvistettujen arviointiperusteiden mukaisesti.

2. Jäsenvaltioiden on huolehdittava, että kaikkien viemäröityjen yli 10 000 avl:n [asukasvastineluvun] taajamien jätevedet on käsiteltävä ennen niiden johtamista haavoittumiselle alttiisiin vesistöihin 4 artiklassa säädettyä tehokkaammin viimeistään 31 päivästä joulukuuta 1998 alkaen."

5 Direktiivin 19 artiklan 1 kohdan mukaan jäsenvaltioiden on saatettava kyseisen direktiivin noudattamisen edellyttämät lait, asetukset ja hallinnolliset määräykset voimaan viimeistään 30.6.1993, ja niiden on ilmoitettava tästä komissiolle viipymättä.

Oikeudenkäyntiä edeltävä menettely

6 Komissio pyysi 16.4.1997 päivätyllä kirjeellään Espanjan hallitusta ilmoittamaan sille toimenpiteet, joihin oli ryhdytty direktiivin 5, 11 ja 13 artiklan mukaisten velvoitteiden noudattamiseksi. Koska kirjeeseen ei vastattu, komissio lähetti Espanjan hallitukselle virallisen huomautuksen 7.8.1997.

7 Komissiolle 24.11.1997-2.7.1998 lähettämissään lukuisissa kirjeissä Espanjan hallitus ilmoitti, että sellaisten haavoittumiselle alttiiden alueiden määrittely, jotka sijaitsevat itsehallintoalueiden yhteisiin valuma-alueisiin kuuluvissa sisävesissä, kuuluu valtionhallinnon toimivaltaan, kun taas itsehallintoalueet osoittavat haavoittumiselle alttiit alueet, jotka kuuluvat itsehallintoalueella sijaitseviin sisävesiin tai rannikkovesiin. Espanjan hallitus toimitti lisäksi useita tietoja, jotka koskevat joko direktiivin tiettyjen säännösten täytäntöönpanoa tai päivämäärää, johon mennessä täytäntöönpanon on täytynyt tapahtua eri itsehallintoalueilla.

8 Koska komissio katsoi, että Espanjan kuningaskunta ei ollut näistä tiedoista huolimatta toteuttanut kaikkia tarvittavia toimenpiteitä direktiivin 5, 11 ja 13 artiklassa tarkoitettujen velvoitteiden noudattamiseksi, komissio lähetti 11.12.1998 Espanjan hallitukselle perustellun lausunnon ja asetti sille kahden kuukauden määräajan kyseisen lausunnon noudattamiseksi.

9 Espanjan hallitus vastasi perusteltuun lausuntoon 8.6.1999 ilmoittaen haavoittumiselle alttiiden alueiden osoittamisen osalta, että neljä itsehallintoaluetta (Galicia, Baleaarit, Katalonia ja Andalusia) oli jo määritellyt kyseiset alueet rannikkoalueiden osalta, että kahdella muulla itsehallintoalueella (Asturialla ja Kanariansaarilla) ei ollut haavoittumiselle alttiita alueita ja että Valencian ja Baskimaan itsehallintoalueet määrittelevät kyseiset alueet lähiaikoina.

10 Koska komissio katsoi, että direktiivin 5 artiklaa rikottiin edelleen, se nosti tämän kanteen, jossa se vaatii yhteisöjen tuomioistuinta hyväksymään sen vaatimukset ja velvoittamaan Espanjan kuningaskunnan korvaamaan oikeudenkäyntikulut. Espanjan hallitus vaatii, että kanne hylätään ja että komissio velvoitetaan korvaamaan oikeudenkäyntikulut.

Oikeudellinen arviointi

11 Komissio korostaa, että sen kanne koskee ainoastaan direktiivin 5 artiklaa, jossa jäsenvaltiot on velvoitettu määrittelemään haavoittumiselle alttiit alueet 31.12.1993 mennessä, eikä se enää koske - toisin kuin oikeudenkäyntiä edeltävässä menettelyssä - kyseisen direktiivin 11 ja 13 artiklan noudattamatta jättämistä.

12 Komissio huomauttaa, että Espanjan viranomaisten toimittamien tietojen mukaan haavoittumiselle alttiiden alueiden määritteleminen kuuluu Espanjassa joko valtion viranomaiselle tai itsehallintoalueille. Sellaisten haavoittumiselle alttiiden alueiden osoittaminen, jotka sijaitsevat itsehallintoalueiden yhteisiin valuma-alueisiin kuuluvissa sisävesissä, kuuluu siten valtionhallinnon toimivaltaan, kun taas itsehallintoalueet osoittavat haavoittumiselle alttiit alueet, jotka kuuluvat itsehallintoalueella sijaitseviin sisävesiin tai rannikkovesiin.

13 Komission mukaan valtionhallinnon toimivaltaan kuuluvien vesistöjen osoittaminen on toteutettu 25.5.1998 tehdyllä päätöksellä (BOE nro 155, 30.6.1998, s. 21761), josta on ilmoitettu komissiolle 2.7.1998 päivätyllä kirjeellä.

14 Lisäksi Andalusian, Murcian, Galician ja Kantabrian itsehallintoalueet ovat komission mukaan osoittaneet niitä koskevat haavoittumiselle alttiit alueet, julkaisseet niiden nimet virallisessa lehdessään sekä ilmoittaneet niistä komissiolle.

15 Muut itsehallintoalueet eivät sitä vastoin ole osoittaneet haavoittumiselle alttiita alueita, jotka sijaitsevat niiden toimivaltaan kuuluvissa vesistöissä.

16 Komissio toteaa ensiksikin itsehallintoalueilla sijaitsevien sisävesien osalta, että Katalonian itsehallintoalue ei ole määritellyt haavoittumiselle alttiita alueita kyseisellä itsehallintoalueella sijaitsevalla ja sen toimivaltaan kuuluvalla valuma-alueella.

17 Toiseksi, komissio vetoaa rannikkovesien osalta siihen, että Katalonian, Baleaarien, Baskimaan, Valencian, Asturian ja Kanariansaarten itsehallintoalueet sekä Ceutan ja Melillan itsehallinnolliset kaupungit eivät ole määritelleet haavoittumiselle alttiita alueita direktiivin 5 artiklan soveltamiseksi.

18 Näin ollen komissio katsoo, että Espanjan kuningaskunta on rikkonut direktiivin 5 artiklaa, koska se ei ole määritellyt Espanjan rannikkoalueiden haavoittumiselle alttiita alueita lukuun ottamatta niitä alueita, jotka sijaitsevat Andalusian, Murcian, Galician ja Kantabrian itsehallintoalueilla.

19 Espanjan hallitus on vastineessaan määrittänyt itsehallintoalueet, joilla on rannikko-osuuksia: kysymys on Galician, Asturian, Kantabrian, Baskimaan, Katalonian, Valencian, Murcian, Andalusian, Baleaarien ja Kanariansaarten itsehallintoalueista sekä Ceutan ja Melillan itsehallinnollisista kaupungeista.

20 Espanjan hallitus tuo esiin, että komissio on myöntänyt, että Andalusian, Murcian, Galician ja Kantabrian itsehallintoalueet ovat osoittaneet niiden rannikkovesillä sijaitsevat haavoittumiselle alttiit alueet.

21 Baskimaan, Katalonian, Valencian, Baleaarien ja Kanariansaarten itsehallintoalueiden sekä Ceutan itsehallinnollisen kaupungin osalta Espanjan hallitus vetoaa pääasiassa siihen, että haavoittumiselle alttiiden alueiden osoittamisen on tarkoitus tapahtua lähiaikoina.

22 Tältä osin on riittävää todeta, että vakiintuneen oikeuskäytännön mukaan arvioitaessa sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä, eikä jäsenvaltio voi sisäisen oikeusjärjestyksensä oikeussääntöihin, toimintatapoihin tai tilaan vetoamalla perustella sitä, ettei se ole säädetyssä määräajassa saattanut direktiiviä osaksi kansallista oikeutta (asia C-392/01, komissio v. Espanja, tuomio 28.11.2002, 9 kohta, ei vielä julkaistu oikeustapauskokoelmassa).

23 Kanne on näin ollen hyväksyttävä siltä osin kuin se koskee tämän tuomion 21 kohdassa mainittuja itsehallintoalueita sekä Ceutan itsehallinnollista kaupunkia.

24 Melillan itsehallinnollisen kaupungin sekä Asturian itsehallintoalueen osalta Espanjan hallitus sitä vastoin kiistää esitetyn väitteen sillä perusteella, että Melillan viranomaisilla ei ole toimivaltaa aluevesien osalta ja että Asturian itsehallintoalueella ei ole haavoittumiselle alttiita alueita.

25 Koska komissio ei ole toimittanut vastausta, kyseisen kahden kohdan osalta ei ole mahdollista tehdä lopullista johtopäätöstä.

26 Vakiintuneen oikeuskäytännön mukaan EY 226 artiklan mukaisessa jäsenyysvelvoitteiden noudattamatta jättämistä koskevassa menettelyssä komission on kuitenkin näytettävä toteen väitetty jäsenyysvelvoitteiden noudattamatta jättäminen ja esitettävä yhteisöjen tuomioistuimelle tarpeelliset seikat, jotta tämä voi tarkistaa, onko jäsenyysvelvoitteita jätetty noudattamatta (ks. erityisesti asia C-159/94, komissio v. Ranska, tuomio 23.10.1997, Kok. 1997, s. I-5815, 102 kohta ja asia C-263/99, komissio v. Italia, tuomio 29.5.2001, Kok. 2001, s. I-4195, 27 kohta).

27 Edellä esitetyn johdosta on todettava, että Espanjan kuningaskunta ei ole noudattanut direktiivin 5 artiklan mukaisia velvoitteitaan, koska se ei ole määritellyt haavoittumiselle alttiita alueita Katalonian itsehallintoalueella sijaitsevan valuma-alueen osalta eikä liioin Baskimaan, Katalonian, Valencian, Baleaarien ja Kanariansaarten itsehallintoalueiden sekä Ceutan itsehallinnollisen kaupungin rannikkovesien osalta. Muilta osin kanne hylätään.

Päätökset oikeudenkäyntikuluista

Oikeudenkäyntikulut

28 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut oikeudenkäyntikulujen korvaamista ja Espanjan kuningaskunta on pääosin hävinnyt asian, viimeksi mainittu on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN (kuudes jaosto)

on antanut seuraavan tuomiolauselman:

1) Espanjan kuningaskunta ei ole noudattanut yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY 5 artiklan mukaisia velvoitteitaan, koska se ei ole määritellyt haavoittumiselle alttiita alueita Katalonian itsehallintoalueella sijaitsevan valuma-alueen osalta eikä liioin Baskimaan, Katalonian, Valencian, Baleaarien ja Kanariansaarten itsehallintoalueiden sekä Ceutan itsehallinnollisen kaupungin rannikkovesien osalta.

2) Muilta osin kanne hylätään.

3) Espanjan kuningaskunta velvoitetaan korvaamaan oikeudenkäyntikulut.